Ellen Trane Nørby (V), 2010-10-28:
Inden sommerferien blev der indgået et historisk medieforlig.
Det er historisk, fordi det sikrer en konkurrence på public service-radioområdet og en større mangfoldighed for de danske tv-seere og radiolyttere.
Den er vigtig, fordi aftalen sætter fokus på mangfoldighed og kvalitet og skaber mere frihed på medieområdet.
Det er en aftale, der sikrer mere frirum for alle aktørerne på det danske mediemarked og handlemuligheder for de tv-stationer, der i dag er underlagt særregler i Danmark, som ikke gælder i det øvrige Europa.
Det er også en vigtig aftale, fordi den sikrer danskerne mere frit valg på tv-kanal- og -pakkeområdet.
Den har i det hele taget nogle vigtige sigtelinjer ud i fremtiden, hvor vi sikrer kvalitets-tv til danskerne.
L 19, som vi behandler i dag, er en implementering af medieaftalen fra før sommerferien.
Vi er nemlig nødt til at sikre, at de public service aktiviteter, vi har i Danmark, både har en høj kvalitet og ikke spænder ben for en kreativ vækstmulighed i det private produktionsmiljø i Danmark.
Vi synes, det er enormt vigtigt, at public service-puljen, som har været med til at støtte dramaproduktioner og dokumentarproduktioner af høj kvalitet, og som er nået ud til rigtig mange danskere, både børn, unge og voksne, som har haft glæde af programmer produceret med støtte fra public service-puljen, nu også udvides til at kunne omfatte radio.
Det vil være et rigtig godt supplement til den nye radiokanal, som går i luften til næste år, hvor vi med medieaftalen sikrer, at op til 100 mio. kr. kan bruges årligt på at sikre en højkvalitets public service-radio med en stærk nyhedsprofil og en stærk kultur- og aktualitetsprofil.
Derfor er vi også glade for, at L 19, som vi behandler i dag, lægger reglerne for, hvordan vi sikrer en ny stærk public service-kanal, som kan være en med- og modspiller til Danmarks Radios i forvejen stærke radiokanaler
Vi er helt sikre på, at det vil give lytterne i Danmark endnu mere godt indhold i radioen.
L 19 ændrer også must carry-reglerne, sådan at folketingskanalen fremover vil være must carry-belagt.
Fremover sikrer vi, at alle danskere modtager Folketingets tv-kanal.
Det samme gælder de to Danmarks Radio-kanaler, DR K, som er Danmarks Radios kulturkanal, og DR Ramasjang, som er den børnekanal, som vi kæmpede for i den tidligere medieforligsaftale, som skal sikre dansksproget indhold til børn og unge i Danmark af høj kvalitet.
De danske tv-stationer er i direkte konkurrence med de øvrige tv-stationer i Europa, og derfor er det vigtigt, at vi ikke går ind og laver danske særregler.
Det gælder også området med product placement, hvor danske producenter længe har ønsket, at danske filmproducenter har samme mulighed for at kunne modtage sponsorater, når man f.eks. havde et B&O-fjernsyn eller andet med i programmet.
Her går vi også ind og åbner op for en større fleksibilitet end den, vi kender i dag.
Men der er et område, hvor vi ikke accepterer product placement, og det fremgår også meget klart af L 19, og det er i programmer rettet mod børn.
Vi synes, det er enormt vigtigt, at den flade, der er rettet mod vores børn og unge, ikke får karakter af at være skjulte reklamer og forbrugerisme.
Men vi er helt sikre på, at voksne mennesker i det danske samfund godt kan skelne og godt kan træffe egne beslutninger.
Alt i alt synes vi i Venstre, at L 19 meget godt samler op på den historiske medieaftale, som Liberal Alliance, Dansk Folkeparti, Det Konservative Folkeparti og Venstre indgik før sommerferien, og vi er rigtig glade for, at L 19 på den måde gør, at vi kommer et skridt videre og kan sende det vigtige signal, at vi nu skaber mere mangfoldighed og kvalitet for de danske tv-seere og radiolyttere, og at vi også får skabt et reelt monopolbrud på radiosiden og får skabt en stærk public service-radiokanal, som med- og modspil til Danmarks Radio.